text: El temporal de vent del 24 de gener produeix a Castellar danys per un valor aproximat de 100.000 euros
  El Consell d'Alcaldes i Alcaldesses del Vallès Occidental presenta una proposta d'acord per demanar ajuda a altres administracions
  En una sessió extraordinària celebrada la tarda d'ahir, el Consell d'Alcaldes i Alcaldesses del Vallès Occidental va elaborar una proposta d'acord per sol·licitar a diferents administracions, com la Diputació, la Generalitat o l'Estat, que habilitin línies d'ajuda extraordinària per poder dur a terme les reparacions necessàries després del temporal de vent del passat 24 de gener.
  A Castellar, l'Ajuntament ha comptabilitzat en prop de 100.000 euros els danys ocasionats pel temporal de vent en propietats públiques i a la via pública. Les destrosses més considerables es van produir a causa de la caiguda d'arbres a diferents punts del municipi, però també van ser importants, entre d'altres, les afectacions a l'enllumenat públic i a la xarxa d'aigua potable. L'alcalde de Castellar, Ignasi Giménez, que va ser present al Ple del Consell, ha explicat que, en aquest sentit, el Consell d'Alcaldes i Alcaldesses va incloure a la proposta d'acord "la instància a les companyies de subministraments de serveis que facin els esforços necessaris per restablir els serveis al més aviat possible".
  També es va tractar al Consell la necessitat de millorar els protocols d'actuació, no només dels ajuntaments sinó també en la comunicació amb altres administracions, "per poder dur a terme accions de prevenció amb suficient antelació", ha apuntat Giménez. L'alcalde ha explicat que, a més, a banda d'agrair la implicació i el treball de totes les persones mobilitzades per ajudar i reparar els desperfectes causats per la ventada, el Consell va reflexionar sobre "com és d'imprescindible que es reparin danys, tenint en compte a més la futura campanya de prevenció d'incendis que s'engegarà d'aquí a uns mesos".
  Després de la sessió celebrada ahir, el Consell va traslladar la proposta d'acord a la Generalitat, que ja ha portat a terme una primera reunió per avaluar els danys causats pel vendaval i decidir com s'ajudarà els municipis més afectats.